b'\n_START_ARTICLE_\nArgos (mitologija)\n_START_PARAGRAPH_\nArgos je v gr\xc5\xa1ki mitologiji stooki velikan._NEWLINE_Njegovo ime pomeni\xc2\xa0\xc2\xbbvsevedi\xc2\xab\xc2\xa0ali\xc2\xa0\xc2\xbbbister\xc2\xab. Tako so ga poimenovali, ker je imel po celem telesu posutih sto o\xc4\x8des. Bil je vseskozi buden, zato je po naro\xc4\x8dilu Here pazil na Io, da se ne bi shajala z Zevsom._NEWLINE_Argos je bil izjemno mo\xc4\x8dan velikan, ki je med drugim ubil divjega bika, ki je pusto\xc5\xa1il po Arkadiji. Pokon\xc4\x8dal je tudi po\xc5\xa1ast Ehidno. Hera, ki je zaupala Argosovim sposobnostim, mu je naro\xc4\x8dila, naj nadzoruje Zevsovo ljubico. Mit govori o kralju Inahu, ki je imel prelepo h\xc4\x8der Io. Vanjo se je zagledal Zevs, ki jo je zalezoval in ji dvoril. Deklica mu je hotela zbe\xc5\xbeati, a ji ni uspelo saj je Zevs naredil okoli nje gosto temo. Hera, ki je bila zelo ljubosumna je zaslutila kaj se dogaja. V trenutku, ko je Zevs dvoril lepi Io ga je poskusila presenetiti. Zevs je za\xc4\x8dutil \xc5\xbeenino prisotnost in \xc5\xa1e preden se je prikazala je Io spremenil v kravo. Hera je vedela, da jo ho\xc4\x8de ukaniti, zato ga je prosila, da ji kravo podari. Zeus ni vedel, kako naj se re\xc5\xa1i iz te zadrege in je \xc5\xbeeni kravo podaril. Hera se je odlo\xc4\x8dila, da bo dala kravo v varstvo Argosu in tako prepre\xc4\x8dila, da bi se Zevs \xc5\xa1e kdaj spogledoval z Io. Lepa Io je tako \xc5\xbeivela v ujetni\xc5\xa1tvu kot krava. Zevs tega ni mogel dolgo prena\xc5\xa1ati, zato je svojemu sinu Hermesu ukazal naj Argosu odvzame vid in deklico re\xc5\xa1i. Hermes je s pastirsko pi\xc5\xa1\xc4\x8daljo Argosa uspaval in ga ubil. Hera je po Argosovi smrti vzela vsa njegova o\xc4\x8desa in jih vtkala v rep svoje najljub\xc5\xa1e ptice, pava.'